宜賓別楊同年
作者：員興宗
朝代：宋

paragraphs: 江行駭湍濤，文字無暇尋。
滿聽舟人歌，胸中垢穢侵。
宜賓夷獠鄉，繫纜日欲沉。
倉卒拜年契，外堂聞韶音。
雞肥爲予烹，酒美亦共斟。
語笑不知夕，蟾蜍滿衣襟。
首陳兵戰謀，西北敵可擒。
次論月蝕詩，獨採仝愈心。
未憎輕簿走，竊譽希山林。
儒學規矩奇，約繩固所欽。
誓將革愚魯，庶異柴與參。
會淺別又長，情重愁愈深。
願終保壯節，勿作澗松吟。
天子思太平，此非久滯淫。